《称心寺看竹》
明代·章敞

山深无数碧琅玕，爱静人来取次看。地匝翠云侵骨冷，径迷苍雪蔽天寒。

风敲玉佩惊清梦，月浸金波起宿鸾。我欲平分僧半榻，烦君日日报平安。

作者简介：（1376—1437）浙江会稽人，字尚文，号质庵。永乐二年进士。选庶吉士，与修《永乐大典》。授刑部主事，屡辨冤狱。宣德六年，擢礼部侍郎，两使安南，不受馈赠，得使臣体。正统初纂洪武以来条格，供诸司参酌，吏不得为奸。有《质庵文集》。